钦定古今图书集成/明伦汇编/闺媛典/第009卷 > 《白头吟》前人
## 钦定古今图书集成/明伦汇编/闺媛典/第009卷 > 《白头吟》前人

“锦水东北流，波荡双鸳鸯。雄巢汉宫树，雌弄秦草芳。
宁同万死碎绮翼，不分云间两分张。此时阿娇正娇
妒，独坐长门愁日暮。但愿君恩顾妾深，岂惜黄金买
词赋。”相如作赋得黄金，丈夫好新多异心。一朝将聘
茂陵女，文君因赠《白头吟》。“东流不作西归水，落花辞
条羞故林。兔丝本无情，随风任颠倒。谁使女萝枝，而
来强萦抱。两草犹一心，人心不如草。莫卷龙须席，从
他生网丝。且留琥珀枕，或有梦来时。”覆水再收岂满
杯，弃妾已去难重回。古来得意不相负，祗今唯见青
陵台。